Duisende entstofdosisse in Gauteng vermorsArgieffoto ter illustrasie (Foto: Unsplash) Die Gautengse regering het verklap dat altesame 3 636 dosisse van die entstof teen Covid-19 reeds in dié provinsie vermors is. Die Gautengse LUR vir gesondheid, Nomathemba Mokgethi, het onlangs in antwoord op ’n vraag van die DA bekend gemaak dat 191 flessies met Pfizer se Covid-19-entstof en 498 flessies met Johnson & Johnson se entstof vermors is. Dié flessies beskik onderskeidelik oor ses en vyf entstofdosisse elk. Volgens die LUR is sommige flessies oopgemaak sonder dat daar mense beskikbaar was om die dosisse te ontvang terwyl sommige dosisse weens kragonderbrekings bederf is. Sommige van die dosisse het ook bloot verval voordat dit toegedien kon word. Die Gautengse LUR vir gesondheid, dr. Nomathemba Mokgethi. (Foto: Twitter) Jack Bloom, die DA se woordvoerder oor gesondheid, het dié onthulling as “teleurstellend” bestempel en van die geleentheidheid gebruik gemaak om daarop te wys dat die provinsie se entstofprogram stadiger as dié van ander provinsies vorder. Slegs 29% van volwassenes in Gauteng is in dié stadium ten volle teen Covid-19 ingeënt vergeleke met die 40% of meer in die Wes-Kaap, Vrystaat en Limpopo en 34% van Suid-Afrikaners in geheel. Slegs 3,3 miljoen mense in Gauteng is ten volle ingeënt vergeleke met die teiken van 10 miljoen. Die DA glo die provinsiale wetgewer behoort eerder oningeënte Gautengers ouer as 50 jaar aan te spoor om ingeënt te word as om op tieners te fokus. “Alle pogings moet aangewend word om ouer mense te bereik, aangesien hulle meer geneig is om in die hospitaal te beland of weens Covid-19 te sterf.”